
Személyvédelmi tevékenység kiemelt sportrendezvény helyszínén

A társadalmak hierarchikus rendjének kialakulásával megjelent a személyvédelmi tevékenység is. Az 1700-as években Mária Terézia védelmére felállították az első testőrséget. Eleinte a fegyverzettechnikai eszközök kezdetlegessége miatt elrettentő ereje volt a testőrök jelenlétének. A harcászat fejlődésével azonban fejlődnie kellett a személybiztosítás személyi, tárgyi feltételeinek, illetve az alkalmazott módszereknek is. A személyvédelmi tevékenység mai társadalmi életünknek is részét képezi. Napjainkban a fegyveres védelemnek ezen formája kizárólag az állam privilégiuma. Az egység tagjait megilleti a fizikai erőszak alkalmazásának lehetősége. Az elmúlt években bekövetkezett terrorcselekmények miatt a rendvédelem folyamatosan növelte az erejét és eszközkészletét a biztonság megteremtése és fenntartása érdekében. Az anyagi források és az állomány létszámának csökkenése miatt az állami rendvédelem egyre nehezebben látja el a feladatait. Ennek a ténynek a felismerése tette lehetővé, hogy a profitorientált magánbiztonsági cégek átvállaljanak egyes rendészeti tevékenységeket, így tehermentesítve némiképp a hivatásos állományt.
A védett személy életének, testi épségének, valamint méltóságának megóvása a testőr egység feladata, amelyet csak a biztonságos környezet kialakításával lehet garantálni. Hazánk védelemmel ellátott személyei gyakran jelennek meg kiemelt sportrendezvényeken. Ezek a helyszínek számos veszélyhelyzet forrásai lehetnek.
Dolgozatom hipotézise az, hogy sok szervezésben és biztosításban résztvevő alany szükséges egy ilyen esemény zavartalan lebonyolításához úgy, hogy védett vezető is a szurkolók között tartózkodik.
Írásomban a saját tapasztalataimra alapozva kiemelem azokat a sarokpontokat, melyek különleges figyelmet igényelnek egy rendezvény biztosításának kivitelezésekor, és a személyvédelmi feladatok ellátásával kapcsolatban rávilágítok néhány innovatív lehetőségre is.



